รัฐบาลไทย-ข่าวทำเนียบรัฐบาล-รอง นรม.ชื่นชมโรงเรียนผู้สูงอายุต้นแบบ
วันเสาร์ที่ 22 กรกฎาคม 2560
รอง นรม.ชื่นชมโรงเรียนผู้สูงอายุต้นแบบ
พร้อมกล่าวชื่นชมการดําเนินการของโรงเรียนผู้สูงอายุตําบลนาพู่ว่าเป็นต้นแบบของความสําเร็จของโรงเรียนผู้สูงอายุในพื้นที่ต่าง ๆ ทั่วประเทศ
วันที่ (22 กรกฎาคม 2560) เวลา 13.00 น. พลอากาศเอก มณฑล สัชฌุกร โฆษกประจํารองนายกรัฐมนตรี (พล.อ.อ. ประจินฯ) ได้เปิดเผยว่า เมื่อวันที่ 21 กรกฎาคม 2560 เวลา 15.00 น.ที่โรงเรียนผู้สูงอายุ ตําบลนาพู่ อําเภอเพ็ญ จังหวัดอุดรธานี พลอากาศเอก ประจิน จั่นตอง รองนายกรัฐมนตรี พร้อมด้วยคณะได้เดินทางไปตรวจเยี่ยมโรงเรียนผู้สูงอายุตําบลนาพู่ โดยมี พลเอก มงคล เผ่าพงษ์คล้าย ประธานที่ปรึกษารัฐมนตรีว่าการกระทรวงการพัฒนาสังคมและความมั่นคงของมนุษย์ พลอากาศโท ถาวรฤทธิ์ กะเหว่านาค ที่ปรึกษารัฐมนตรีว่าการกระทรวงการพัฒนาสังคมและความมั่นคงของมนุษย์ นายชยาวุธ จันทร ผู้ว่าราชการจังหวัดอุดรธานี นายอํานวย อินทรธิราช นายกองค์การบริหารส่วนตําบลนาพู่ และหัวหน้าส่วนราชการของจังหวัดอุดรธานี ให้การต้อนรับพร้อมด้วยพี่น้องประชาชนและนักเรียนสูงอายุตําบลนาพู่จํานวนมาก
เมื่อคณะของรองนากยกรัฐมนตรีเดินทางไปถึง ได้มีขบวนรํากลองยาวแห่นําไปยังอาคารอเนกประสงค์โรงเรียนผู้สูงอายุตําบลนาพู่ จากนั้นเป็นการแสดงการเต้นบาสโลปของกลุ่มเต้นบาสโลป 17 หมู่บ้าน และการแสดงการรําตามประเพณีพื้นบ้านของนักเรียนผู้สูงอายุตําบลนาพู่ เสร็จแล้วผู้ว่าราชการจังหวัดอุดรธานีได้กล่าวต้อนรับรองนายกรัฐมนตรีและคณะ ต่อด้วยนายกองค์การบริหารส่วนตําบลนาพู่ ได้กล่าวรายงานผลการดําเนินงานโรงเรียนผู้สูงอายุตําบลนาพู่ สรุปได้ว่า โรงเรียนผู้สูงอายุตําบลนาพู่ ได้เปิดดําเนินการเมื่อวันที่ 1 สิงหาคม 2559 ปัจจุบันมีนักเรียนผู้สูงอายุจํานวน 600 คน เปิดทําการเรียนการสอนเดือนละ 2 ครั้ง นับเป็นโรงเรียนผู้สูงอายุต้นแบบของภาคตะวันออกเฉียงเหนือ โดยได้รับการสนับสนุนจากกระทรวงการพัฒนาสังคมและความมั่นคงของมนุษย์ ที่ส่งเสริมให้องค์กรปกครองส่วนท้องถิ่นจัดตั้งโรงเรียนผู้สูงอายุ เพื่อให้ผู้สูงอายุได้พบปะรวมกลุ่มกันทํากิจกรรมร่วมกัน ให้ผู้สูงอายุได้เรียนรู้สิ่งใหม่ มีโอกาสแสดงศักยภาพภูมิความรู้และประสบการณ์ที่สั่งสมมาถ่ายทอดแก่บุคคลอื่นได้ ซึ่งเป็นการต่ออายุให้ผู้สูงอายุได้มีชีวิตที่ยืนยง
จากนั้น พลอากาศเอก ประจิน จั่นตอง รองนายกรัฐมนตรี ได้กล่าวต่อผู้เข้าร่วมงานและนักเรียนผู้สูงอายุตําบลนาพู่ว่า ในปัจจุบันประเทศไทยมีจํานวนประชากรผู้สูงอายุมากขึ้น และมีแนวโน้มที่จะเพิ่มมากขึ้นเป็นลําดับ เนื่องมาจากความก้าวหน้าในการดูแลรักษาพยาบาลและการใช้ชีวิตที่ถูกสุขลักษณะของคนไทย จึงทําให้มีชีวิตที่ยืนยาวขึ้น รัฐบาลได้ตระหนักถึงผลกระทบของการก้าวเข้าสู่สังคมผู้สูงอายุ จึงได้กําหนดนโยบายและมาตรการเพื่อรองรับสังคมผู้สูงอายุดังกล่าว รวมทั้งส่งเสริมให้เกิดความร่วมมือระหว่างหน่วยงานภาครัฐ ภาคเอกชน และภาคประชาสังคม ผ่านทางกลไกประชารัฐเพื่อสังคม โดยมีกระทรวงการพัฒนาสังคมและความมั่นคงของมนุษย์เป็นเจ้าภาพหลักในการบูรณาการความร่วมมือกิจกรรมต่าง ๆ เพื่อผู้สูงอายุ จึงมีโรงเรียนผู้สูงอายุเป็นเหมือนกิจกรรมในพื้นที่โดยการขับเคลื่อนของชมรมผู้สูงอายุ เพื่อเป็นสถานที่ให้ผู้สูงอายุได้แสดงออกถึงพลังภูมิปัญญาและศักยภาพ
ทั้งนี้รองนายกรัฐมนตรีได้กล่าวชื่นชมการดําเนินการของโรงเรียนผู้สูงอายุตําบลนาพู่ว่าเป็นต้นแบบของความสําเร็จของโรงเรียนผู้สูงอายุในพื้นที่ต่าง ๆ ทั่วประเทศ การได้มาเห็นผู้สูงอายุร่วมกันทํากิจกรรมต่าง ๆ ทําให้รู้สึกว่า ผู้สูงอายุยังเป็นผู้มีประโยชน์ต่อสังคม ยังสามารถที่จะช่วยงานที่เป็นสาธารณประโยชน์ได้อีกมากมาย โดยเฉพาะภูมิปัญญาพื้นบ้านที่สามารถถ่ายทอดไปสู่ลูกหลานในด้านต่าง ๆ ทั้งการเกษตรกรรม กสิกรรม รวมถึงวัฒนธรรมประเพณีท้องถิ่น
จากนั้นรองนายกรัฐมนตรีได้ทําพิธีมอบใบประกาศเกียรติคุณแก่อาสาสมัครดีเด่นและบุคคลที่ทําประโยชน์ต่อสังคม การมอบบ้านผู้สูงอายุตามโครงการปรับปรุงสภาพแวดล้อมและสิ่งอํานวยความสะดวกสําหรับผู้สูงอายุ จํานวน 8 หลัง และเป็นประธานในพิธีเปิดศูนย์การเรียนรู้ ICT อบต.นาพู่ เพื่อเป็นสถานที่สําหรับให้เยาวชนและผู้สูงอายุ สามารถใช้เป็นสถานที่เรียนรู้วิทยาการสมัยใหม่
ในการเดินทางไปเยี่ยมโรงเรียนผู้สูงอายุตําบลนาพู่ครั้งนี้ พลอากาศเอก ประจินจั่นตอง รองนายกรัฐมนตรี ได้นําพระบรมฉายาลักษณ์พร้อมด้วยหนังสือก้าวตามคําสอนพ่อและหนังสือพระราชดํารัสและพระบรมราโชวาทด้านการสื่อสารของพระบาทสมเด็จพระปรมินทรมหาภูมิพลอดุลยเดช ชุดกีฬา อุปกรณ์กีฬา ชุดปฐมพยาบาล และเงินสนับสนุนให้แก่โรงเรียนผู้สูงอายุตําบลนาพู่ จํานวน 250,000 บาท ในนามของกระทรวงการพัฒนาสังคมและความมั่นคงของมนุษย์ และในนามของสํานักงานพลอากาศเอก ประจิน จั่นตอง จากนั้นได้เยี่ยมชมนิทรรศการของส่วนราชการและกลุ่มชาวบ้าน จนได้เวลาอันสมควรจึงได้เดินทางกลับกรุงเทพมหานคร
............................................
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)